వన్డే సిరీస్‌ను క్లీన్‌స్వీప్ చేసి ఊపు మీదున్న టీమిండియాకు జింబాబ్వే ఝలక్ ఇచ్చింది.
TNN | Updated:
Jun 18, 2016, 08:48PM IST
వన్డే సిరీస్‌ను క్లీన్‌స్వీప్ చేసి ఊపు మీదున్న టీమిండియాకు జింబాబ్వే ఝలక్ ఇచ్చింది. హరారేలో జరిగిన తొలి టీ20 మ్యాచ్‌లో రెండు పరుగుల తేడాతో ఆ జట్టు విజయం సాధించింది. టాస్ ఓడి ముందుగా బ్యాటింగ్‌కు దిగిన ఆ జట్టు నిర్ణీత 20 ఓవర్లలో 170 పరుగులు చేసింది. జింబాబ్వే బ్యాట్స్‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌మెన్ చిగుంబర (54), వాలర్ (30) సికిందర్ రజా (20) రాణించారు. అనంతరం 171 పరుగుల విజయలక్ష్యంతో బ్యాటింగ్ ప్రారంభించిన భారత జట్టుకు ఆదిలేని దెబ్బతగిలింది. పరుగులేమీ చేయకుండానే ఓపెనర్ కేఎల్ రాహుల్ వికెట్ పెవిలియన్ బాట పట్టాడు. దీంతో స్కోరు బోర్డు మీద పరుగలేమీ లేకుండా భారత క్రికెట్ జట్టు వికెట్ కోల్పోవడం టీ20 చరిత్రలో ఇదే తొలిసారి. మన్ దీప్ సింగ్ (31), రాయుడు (19) జట్టును ఆదుకునే ప్రయత్నం చేశారు. జట్టు విజయం దిశగా సాగుతోన్న సమయంలో మనీష్ పాండే (48) అవుటయ్యాడు. విజయానికి 28 పరుగులు అవసరమైన దశలో బ్యాటింగ్ దిగిన అక్షర్ పటేల్ రెండు సిక్సర్లు, ఒక ఫోర్‌తో మెరుపులు మెరిపించాడు. కానీ 20వ ఓవర్ రెండో బంతికి అతడు అవుటయ్యాడు. 4 బంతుల్లో 7 పరుగులు చేయాల్సిన దశలో విన్నింగ్ షాట్ కొట్టడంలో ధోనీ విఫలమయ్యాడు. దీంతో భారత జట్టు రెండు పరుగుల తేడాతో ఓటమిపాలైంది.